റായുഡുവിന്റെ പരുക്ക് സാരമുള്ളതല്ലെന്ന് ചെന്നൈ സൂപ്പര് കിംഗ്സ് പരിശീലകന് ദുബൈ: ഇന്നലെ മുംബൈ ഇന്ത്യന്സിനെതിരായ മത്സരത്തില് പരുക്കേറ്റ ചെന്നൈ സൂപ്പര് കിംഗ്സ് താരം അമ്ബാട്ടി റായുഡുവിന്റെ പരുക്ക് സാരമുള്ളതല്ലെന്ന് ചെന്നൈ സൂപ്പര് കിംഗ്സ് പരിശീലകന് സ്റ്റീഫന് ഫ്ലൈമിങ്. എല്ലിനു പൊട്ടലുണ്ടാവുമെന്നാണ് കരുതിയതെന്നും എന്നാല് പൊട്ടല് ഇല്ലെന്നും അദ്ദേഹം വ്യക്തമാക്കി. ഇന്നലെ ഐപിഎല് 14ആം സീസണ് രണ്ടാം പാദത്തിലെ ആദ്യ മത്സരത്തിലാണ് റായുഡുവിനു പരുക്കേറ്റത്. ന്യൂസീലന്ഡ് പേസര് ആദം മില്നെ എറിഞ്ഞ രണ്ടാം ഓവറിലെ അവസാന പന്തില് കൈമുട്ടില് പന്തിടിച്ചതിനെ തുടര്ന്ന് താരം റിട്ടയേര്ഡ് ഹര്ട്ട് ആയിരുന്നു. അതേസമയം, മത്സരത്തില് മുംബൈ ഇന്ത്യന്സിനെ ചെന്നൈ സൂപ്പര് കിംഗ്സ് 20 റണ്സിനു തോല്പിച്ചു. 3 വിക്കറ്റ് നഷ്ടത്തില് 7 റണ്സ്, 4 വിക്കറ്റ് നഷ്ടത്തില് 24 റണ്സ് എന്ന നിലയില് പതറിയ ചെന്നൈയെ ഋതുരാജ് ഗെയ്ക്വാദിന്റെ തകര്പ്പന് ബാറ്റിംഗാണ് കരകയറ്റിയത്. രവീന്ദ്ര ജഡേജ, ഡ്വെയിന് ബ്രാവോ എന്നിവരും ചെന്നൈക്കായി തിളങ്ങി. മത്സരത്തില് ടോസ് നേടി ബാറ്റിങിനിറങ്ങിയ ചെന്നൈ 20 ഓവറില് 6 വിക്കറ്റ് നഷ്ടത്തില് 156 റണ്സ് നേടി. മറുപടി ബാറ്റിങിനിറങ്ങിയ മുംബൈയ്ക്ക് 20 ഓവറില് എട്ടുവിക്കറ്റ് നഷ്ടത്തില് 136 റണ്സേ നേടാനായുള്ളൂ.